text: Kirkbi vil købe Legolande tilbage
  28 juni 2019 kl. 03.54
  LEGO-familiens pengetank vil købe otte Legoland-parker tilbage. Det skriver Financial Times.
  Seneste: Kirkbi har fredag morgen bekræftet interessen i at tilbagekøbe otte Legolande fra Merlin Entertainment. Det oplyser Kirkbi i en pressemeddelelse. Købstilbuddet sker i samarbejde med to kapitalfonde.
  Lego-familiens pengetank, Kirkbi, er ifølge Financial Times tæt på at afgive et købstilbud på Merlin Entertainments sammen med kapitalfonden Blackstone og et canadisk pensionsselskab.
  Det oplyser flere personer med kendskab til sagen til Financial Times.
  Kirkbi har i forvejen en ejerandel i Merlin Entertainments, der blandt andet driver otte Legoland-parker verden over.
  En handel kan muligvis blive offentliggjort så tidligt som fredag morgen, skriver den britiske finansavis natten til fredag.
  Financial Times har forgæves forsøgt at få en kommentar fra Merlin, Kirkbi og Blackstone.
  Handlen ventes at løbe op i seks milliarder pund. Det svarer til 49,9 milliarder kroner.
  Købstilbuddet ventes at lyde på 460 pence per aktie. Torsdag lukkede Merlin-aktien i kurs 395 pence.
  Dermed er Kirkbi og de to andre investorer indstillet på at betale en overkurs på cirka 18 procent eller 4,7 milliarder pund for samtlige aktier.
  Merlin har en nettogæld på omkring 1,2 milliarder pund, og dermed ender den samlede sum tæt på seks milliarder pund.
  Det fremgår ikke af Financial Times, hvordan køberne har tænkt sig at fordele ejerskabet af Merlin.
  Lego solgte i 2005 Legoland, som dengang talte fire forlystelsesparker, til Merlin Entertainments.
  Men Kirk-familien, som ejer Lego, gav ikke helt slip på forlystelserne.
  Kirkbi sikrede sig 30 procent af aktierne i Merlin Entertainments, der siden 2013 har været noteret på børsen i London.
  Ud over otte temaparker under navnet Legoland driver Merlin 11 forskellige brands. Det er blandt andet Sea Life, Alton Towers og Madame Tussauds.
  I det seneste regnskabsår havde Merlin en omsætning på 1,7 milliarder pund og et overskud før skat på 285 millioner pund. Legoland-delen omsatte for 637 millioner pund.
  Kirkbi ejer blandt meget andet 75 procent af legetøjsproducenten Lego.
  